PREDKLADACIA SPRÁVA

Predkladaný materiál obsahuje návrh na uzavretie Dodatkového protokolu medzi vládou Slovenskej republiky a vládou Čínskej ľudovej republiky k Dohode medzi vládou Českej a Slovenskej Federatívnej Republiky a vládou Čínskej ľudovej republiky o podpore a vzájomnej ochrane investícií (ďalej len „ dodatkový protokol“).

Dohoda medzi vládou Českej a Slovenskej Federatívnej Republiky a vládou Čínskej ľudovej republiky o podpore a vzájomnej ochrane investícií bola podpísaná 4. decembra 1991 v Pekingu, nadobudla platnosť 1. decembra 1992 a je uverejnená v Zbierke zákonov SR pod č. 37/2000. Uvedená zmluva je medzinárodnou hospodárskou zmluvou všeobecnej povahy (čl.7 ods. 4 Ústavy SR), ktorá má vždy charakter prezidentskej zmluvy. Zmluva priamo zakladá práva a povinnosti fyzických alebo právnických osôb (čl.7 ods. 5 Ústavy SR).

Jednou z priorít prístupového procesu Slovenskej republiky do Európskej únie bolo splnenie záväzku týkajúceho sa zosúladenia medzinárodných hospodárskych zmlúv všeobecnej povahy Slovenskej republiky – dohôd o podpore a vzájomnej ochrane investícií.

Ministerstvo financií SR vypracovalo  materiál v oblasti harmonizácie dohôd o podpore a vzájomnej ochrane investícií (ďalej len „bilaterálne investičné dohody“)  „Návrh postupu pre zabezpečenie súladu medzinárodných hospodárskych zmlúv všeobecnej povahy – dohôd o podpore a vzájomnej ochrane investícií so záväzkami Slovenskej republiky vyplývajúcimi z jej členstva v Európskej únii“, ktorý  bol schválený uznesením vlády SR  č. 927 zo dňa 30. septembra 2003.

Cieľom materiálu bolo navrhnúť riešenie pre zosúladenie medzinárodnoprávnych záväzkov SR vyplývajúcich z integračného procesu Slovenskej republiky do EÚ a záväzku prijatého v rámci negociačnej kapitoly č.26 -  Vonkajšie vzťahy, Zmluvy o pristúpení, Aktu o pristúpení – čl.6 ods.10, ako aj Zmluvy o založení ES – čl. 307. 

Predmetom zosúlaďovania zmluvnej základne s legislatívou EÚ sú bilaterálne investičné dohody uzavreté s tretími krajinami, a to z dôvodu ich nezlučiteľnosti so záväzkami vyplývajúcimi z  členstva Slovenskej republiky v EÚ. Do tejto kategórie patrí 20 bilaterálnych investičných dohôd vrátane bilaterálnej investičnej dohody s Čínskou ľudovou republikou.

Keďže druhá zmluvná strana neprijala dodatok v  znení uvedenom  v Prílohe V vyššie uvedeného materiálu, tak  zmena medzinárodnej zmluvy musí byť prerokovaná a schválená  orgánmi, ktoré dali súhlas na to, aby SR bola zmluvou viazaná, a to rovnakým postupom, akým bol schválený návrh na uzavretie zmluvy. Po schválení  dodatkového protokolu vládou SR musí byť návrh na uzavretie dodatkového protokolu predložený Národnej rade SR na vyslovenie súhlasu a na ratifikáciu prezidentovi SR.

Prijatie dodatkového protokolu nebude mať finančný, ekonomický a environmentálny vplyv a ani vplyv na zamestnanosť a vplyv na podnikateľské prostredie do určitej miery závisí od oblasti podnikania zahraničných podnikateľských subjektov. Materiál neobsahuje v zmysle uznesenia vlády Slovenskej republiky č. 1061 z 10. novembra 2004 doložku finančných, ekonomických, environmentálnych vplyvov a vplyvov na zamestnanosť a podnikateľské prostredie.

Dodatkový protokol bol predmetom medzirezortného pripomienkového konania a predkladá sa na rokovanie vlády Slovenskej republiky bez rozporov.